**Oznámenie Kancelárie prezidenta Slovenskej republiky**

**o výsledku vybavenia petície s označením**

**„*PETÍCIA udelenie štátneho vyznamenania za celoživotný prínos v oblasti záchrany ľudských životov a výcviku záchranárskych psov p. Mariánovi FABUŠOVI*“**

**Vybavovateľ petície:** Kancelária prezidenta Slovenskej republiky

**Názov petície:** *PETÍCIA udelenie štátneho vyznamenania za celoživotný prínos v oblasti záchrany ľudských životov a výcviku záchranárskych psov p. Mariánovi FABUŠOVI*

**Text petície:** *„Svojím podpisom sa pripájam k podnetu na udelenie štátneho vyznamenania za celoživotný prínos v oblasti záchrany ľudských životov a výcviku záchranárskych psov p. Mariánovi Fabušovi.“*

**Počet osôb podporujúcich petíciu:** 58

**Dátum doručenia:** 17.04.2020

**Dátum vybavenia:** 12.05.2020

**Spôsob vybavenia:** Odoslaním písomnej odpovede zástupcovi považuje Kancelária prezidenta Slovenskej republiky petíciu za vybavenú v zmysle zákona č. 85/1990 Zb..

**Obsah oznámenia o vybavení petície:**

Vážený pán ...,

 Kancelárii prezidenta Slovenskej republiky bolo dňa 17.04.2020 doručené Vaše podanie pozostávajúce zo sprievodného listu, v ktorom ste z Vami uvedených dôvodov predložili prezidentke Slovenskej republiky podnet na udelenie štátneho vyznamenania Slovenskej republiky pre pána Mariána Fabuša, a zo šiestich podpisových hárkov označených ako „*PETÍCIA udelenie štátneho vyznamenania za celoživotný prínos v oblasti záchrany ľudských životov a výcviku záchranárskych psov p. Mariánovi FABUŠOVI*“, v ktorých sa 58 signatárov svojím podpisom pripojilo k uvedenej petícií, resp. vyjadrilo jej svoju podporu.

Kancelária prezidenta Slovenskej republiky po oboznámení sa s obsahom doručeného podania a jeho prílohovej časti konštatuje, že toto podanie spĺňa požiadavky uplatnenia petičného práva podľa zákona č. 85/1990 Zb. o petičnom práve v znení neskorších predpisov (ďalej len „zákon č. 85/1990 Zb.“). Uvedená petícia má charakter návrhu, resp. podnetu na udelenie štátneho vyznamenania Vami navrhovanej osobe z úrovne prezidentky Slovenskej republiky. Vybavenie petície s uvedeným charakterom upravuje ustanovenie § 5 ods. 6 citovaného zákona, podľa ktorého orgán verejnej moci príslušný na vybavenie petície, obsahujúcej žiadosť alebo návrh, posúdi jej obsah a osobe určenej na zastupovanie v styku s orgánom verejnej moci zašle písomnú odpoveď spolu s odôvodnením.

V nadväznosti na vyššie uvedené skutočnosti Vám, ako osobe určenej na zastupovanie v styku s orgánmi verejnej moci, súčasne oznamujem, že samotný proces udeľovania štátnych vyznamenaní Slovenskej republiky je upravený zákonom č. 522/2008 Z. z. o vyznamenaniach Slovenskej republiky (ďalej len „zákonč. 522/2008 Z. z.“). V zmysle príslušných ustanovení tohto zákona sa Vaším podnetom musí na zasadnutiach v roku 2020 najprv zaoberať Komisia na posudzovanie podnetov na predloženie návrhov na udelenie štátnych vyznamenaní. Po posúdení tohto podnetu ho spolu so svojím stanoviskom predloží prezidentke Slovenskej republiky pani Zuzane Čaputovej, ktorá následne rozhodne o tom, či Vami navrhovanej osobe štátne vyznamenanie pri príležitosti jeho životného jubilea, resp. pri príležitosti výročia vzniku Slovenskej republiky (01. 01. 2021) udelí alebo neudelí.

Z vyššie uvedeného teda vyplýva, že rozhodovanie o udelení resp. neudelení štátneho vyznamenania je v zmysle zákona č. 522/2008 Z. z. primárne iba v pôsobnosti prezidentky Slovenskej republiky. Nakoľko Vaša petícia má v danej veci iba podporný resp. odporúčajúci charakter, Kancelária prezidenta Slovenskej republiky nemôže v súčasnosti objektívne rozhodnúť o tom, či tejto petícii vyhovie alebo nevyhovie. Uisťujem Vás však, že hlava štátu bude pri svojom rozhodovaní na Vami zaslanú petíciu prihliadať.

V mene Kancelárie prezidenta Slovenskej republiky ešte raz ďakujem za Vami zaslanú petíciu, ktorú týmto oznámením považujeme za vybavenú v zmysle zákona č. 85/1990 Zb..

Ako som Vás už informovala, Vaším podnetom na udelenie štátneho vyznamenania Slovenskej republiky pre pána Mariána Fabuša sa bude zaoberať Komisia na posudzovanie podnetov na predloženie návrhov na udelenie štátnych vyznamenaní na svojich zasadnutiach v roku 2020, a následne aj prezidentka Slovenskej republiky.

S pozdravom

 ..............